Fakulteti i Drejtësisë i Universitetit të Tiranës

Fakulteti i Drejtësisë i Universitetit të Tiranës është një nga gjashtë fakultetet e Universitetit të Tiranës. Duke qënë një nga Fakultetet e Drejtësisë më me emër në vend, dhe një nga institucionet më të vjetra të edukimit të lartë në Shqipëri, Fakulteti i Drejtësisë ofron edukimin juridik dhe trajnimin e avokatëve në të tre nivelet e mësimdhënies: Bachelor, Master dhe Doktoraturë. Historiku Fakulteti i Drejtësisë është themeluar në vitin 1954, me emrin Instituti i Lartë Juridik. Pas krijimit të Universitetit Shtetëror të Tiranës, Instituti i Lartë Juridik u përfshi në këtë Universitet, si një nga të shtatë fakultetet, me emrin "Fakulteti i Drejtësisë". Në vitin 1965, fakulteti u riorganizua dhe u quajt “Fakulteti i Shkencave Politike dhe Juridike”, ku u përfshinë dega e Shkencave Politike dhe ajo e Drejtësisë. Këto degë përgatitnin, përkatësisht, specialistë të profilit politik për organet qendrore e lokale të pushtetit dhe juristë për organet e drejtësisë dhe të administratës shtetërore. Në vitin 1967, pranë këtij Fakulteti u çel edhe dega e Gazetarisë, e cila përgatiste gazetarë për organet e shtypit dhe të Radio-Televizionit Shqiptar. Gjatë viteve '70, Fakulteti u riorganizua sërish, me degën e Shkencave Politike të ndarë në një Departament më vete, dhe me degën e Filozofisë të sjellë si pjesë përbërëse të fakultetit. Në vitin 1991, dega e Drejtësisë u nda nga ajo e Filozofisë, duke krijuar dy Fakultete të veçanta, ndërsa dega e Gazetarisë u transferua në Fakultetin e Historisë dhe të Filologjisë. Deri në vitet ’70, kohëzgjatja normale e studimeve ishte katër vjet, ndërsa më pas ajo u reduktua në tre vjet studime, të ndjekura nga një vit praktikë mësimore pranë organeve të drejtësisë. Në vitet ’80, në këtë Fakultet u rikthye afati i studimeve katërvjeçare. Pas rënjes së diktaturës së proletariatit në 1991, Fakulteti i Drejtësisë pësoi ndryshime të thella. Përfshirja e ideologjisë demokratike dhe e praktikave të reja të shtetit të së drejtës diktonte detyrimisht edhe reformimin e Fakultetit në aspektet akademike, shkencore, edukative dhe të kapaciteteve fizike. Ndaj, në fillim të viteve '90, kurrikulat dhe programet mësimore u ndryshuan dhe u hartuan sipas modeleve perëndimore, duke u përsosur më tej gjatë viteve 2000 si pasojë e Proçesit të Bolonjës. Tashmë, Fakulteti i Drejtësisë ofron një edukim juridik cilësor dhe përgatit juristët e rinj shqiptar në të tre nivelet e studimit: Bachelor, Master dhe Doktoraturë. Fakultetin e Drejtësisë e kanë drejtuar gjatë viteve Dekanët: Luan Omari, Zija Xholi, Ismail Lleshi, Kudret Çela (mandati i parë), Valentina Zaçe, Kudret Çela (mandati i dytë), Ksenofon Krisafi, Vasilika Hysi, Kudret Çela (mandati i tretë), Skënder Kaçupi, Altin Shegani, Artan Hoxha. Pranimet Gjatë viteve të fundit, numri i pranimeve në Fakultetin e Drejtësisë është rritur goxha, dhe aktualisht në Fakultet janë të regjistruar gjithsej 5000 studentë. Regjistrimi i studentëve bëhet pas konkurseve të pranimit, të cilat organizohen çdo vit në shtator. Organizimi i Fakultetit në Departamente Fakulteti i Drejtësisë përbëhet nga tre departamente: Departamenti i të Drejtës Publike Departamenti i të Drejtës Penale Departamenti i të Drejtës Civile Shiko edhe Universiteti i Tiranës Fakulteti i Ekonomisë Fakulteti i Shkencave të Natyrës Fakulteti i Gjuhëve të Huaja Fakulteti i Shkencave Sociale Fakulteti i Histori-Filologji Lidhje të jashtme Faqja zyrtare e Fakultetit Burim i të dhënave